C 341/12
EL
Επίσημη Εφημερίδα της Ευρωπαϊκής Ένωσης
6.9.2022
Δημοσίευση κοινοποίησης σχετικά με την έγκριση τυπικής τροποποίησης προδιαγραφών προϊόντος για ονομασία στον αμπελοοινικό τομέα σύμφωνα με το άρθρο 17 παράγραφοι 2 και 3 του κατ’ εξουσιοδότηση κανονισμού (ΕΕ) 2019/33 της Επιτροπής (2022/C 341/06)
Η παρούσα κοινοποίηση δημοσιεύεται σύμφωνα με το άρθρο 17 παράγραφος 5 του κατ’ εξουσιοδότηση κανονισμού (ΕΕ) 2019/33 της Επιτροπής (1).
ΚΟΙΝΟΠΟΙΗΣΗ ΤΥΠΙΚΗΣ ΤΡΟΠΟΠΟΙΗΣΗΣ ΠΟΥ ΣΥΝΕΠΑΓΕΤΑΙ ΤΡΟΠΟΠΟΙΗΣΗ ΤΟΥ ΕΝΙΑΙΟΥ ΕΓΓΡΑΦΟΥ «Priorat/Priorato» PDO-ES-A1560-AM03 Ημερομηνία της κοινοποίησης: 10.6.2022
ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ ΤΗΣ ΕΓΚΡΙΘΕΙΣΑΣ ΤΡΟΠΟΠΟΙΗΣΗΣ 1.
Προσθήκη νέων μικρότερων γεωγραφικών ενοτήτων ΠΕΡΙΓΡΑΦΗ: Προστίθενται ορισμένες νέες μικρότερες γεωγραφικές ενότητες (τοποθεσίες και αμπελώνες).
Η παρούσα τροποποίηση τροποποιεί το τμήμα 4.2 των προδιαγραφών προϊόντος με την προσθήκη των στοιχείων β) και γ).
Ωστόσο η τροποποίηση δεν επηρεάζει το ενιαίο έγγραφο.
Πρόκειται για τυπική τροποποίηση, καθώς δεν εμπίπτει σε κανένα από τα είδη που προβλέπονται στο άρθρο 14 παράγραφος 1 του κατ’ εξουσιοδότηση κανονισμού (ΕΕ) 2019/33 της Επιτροπής της 17ης Οκτωβρίου 2018.
ΑΙΤΙΟΛΟΓΗΣΗ: Εκτός από τις μικρότερες γεωγραφικές ενότητες που αναγνωρίζονται επί του παρόντος στις προδιαγραφές προϊόντος, το Ρυθμιστικό Συμβούλιο της ΠΟΠ «Priorat» εργάζεται για τον προσδιορισμό των ονομασιών των τοποθεσιών της περιοχής ΠΟΠ που περιλαμβάνονται στο κτηματολόγιο και/ή στους επίσημους χάρτες, με σκοπό τη διατήρηση και την προώθηση των τοπικών τοπωνυμίων.
Στο πλαίσιο αυτό, το Ρυθμιστικό Συμβούλιο έχει χρησιμοποιήσει υφιστάμενους και ιστορικούς χάρτες και έγγραφα κτηματολογίου για την κατάρτιση και έγκριση καταλόγου τοποθεσιών στην περιοχή ΠΟΠ «Priorat», με σκοπό να διασφαλιστεί ότι οι τοποθεσίες «ορίζονται με ακρίβεια» μέσω χαρτών και στοιχείων αναφοράς των αντίστοιχων κτηματολογικών πολυγώνων και αγροτεμαχίων, σύμφωνα με το άρθρο 55 του κανονισμού (ΕΕ) 2019/33.
Επιπλέον, επισημάναμε τον τρόπο με τον οποίο δίνονται επίσης, σε ακόμη μικρότερη κλίμακα, σε ορισμένους αμπελώνες οι δικές τους ειδικές ονομασίες, ώστε να είναι δυνατή η αναγνώρισή τους.
Για την επίσημη αναγνώριση της ονομασίας των αμπελώνων που είναι γνωστοί με συγκεκριμένο τοπωνύμιο ή παραδοσιακή ονομασία, το Ρυθμιστικό Συμβούλιο πρέπει να τους έχει καταχωρίσει στο Μητρώο Αμπελουργών.
Σύμφωνα με το άρθρο 20 παράγραφος 2 του κανονισμού για την ΠΟΠ «Priorat» (καταλανικό κυβερνητικό διάταγμα ARP 188/2006 της 18ης Απριλίου 2006), το Μητρώο πρέπει να περιλαμβάνει, μεταξύ άλλων: «[...] το όνομα του αμπελώνα, τον τόπο και τον δήμο όπου βρίσκεται το αμπελοτεμάχιο, την περιοχή παραγωγής, τα στοιχεία του πολυγώνου και των αγροτεμαχίων από το Αμπελουργικό Μητρώο Καταλονίας [Registro Vitivinícola de Cataluña], την ποικιλία ή τις ποικιλίες αμπέλου που καλλιεργούνται και κάθε άλλη πληροφορία που απαιτείται για την ακριβή ταξινόμηση και εντοπισμό του σχετικού αμπελώνα».
Οι ονομασίες που ορίζουν τους τόπους μιας περιοχής (τμήματα δήμου) έχουν τόσο τεχνική όσο και πολιτιστική λειτουργία: τεχνική λειτουργία διότι προσδιορίζουν τους τόπους γεωγραφικά, και πολιτιστική λειτουργία διότι παρέχουν πληροφορίες σχετικά με τον πολιτισμό, τη γλώσσα ή τα έθιμα των ανθρώπων που τους έδωσαν τις ονομασίες αυτές.
Στο πλαίσιο αυτό, τα τοπωνύμια αποτελούν συλλογική κληρονομιά που θα πρέπει να προστατεύεται ως μέρος της γλωσσικής και πολιτιστικής κληρονομιάς μιας περιοχής.
(1) ΕΕ L 9 της 11.1.2019, σ.
2.